****

**Ғылыми редакторлар:**

ф.ғ.к., Медеубек С.

с.ғ.д., проф. Г.Сұлтанбаева

 ф.ғ.к., Майкотова Ғ.Т.

**Техникалық редактор:**

Әнуарбек А.

 XVIIІ «Жас тілшілер»форумының материалдары. 28-29 сәуір, 2017 жыл./жауапты ред. ф.ғ.к., Курманбаева А. -Алматы: Қазақ университеті, 2018.- 115 б.

**Абилxанова Мадина Нұрлановна,**

Алматы қаласы, С.Сейфуллин атындағы №74

 жалпы білім беретін мектептің 10-сынып оқушысы

пән мұғалімі: Зәкариянова Сандуғаш Зарыққанқызы

 «Болашаққа бағдар: қоғамдық рухани сананың жаңғыруы» номинациясы

**Қабылданған дұрыс шешімдерім - менің өмірлік ұстанымым**

Өмір - жұмбақтарға толы.Сол жұмбақтарды шешуде дұрыс шешім қабылдай білу керек. Адам өмірінің қызығы - оның алдына қойған мақсаттарында және оған жету жолдағы қиындықтарға толы жолда.

Менің мақсатым - білімді азамат болып, ата- анамның қадірін білу, еңбектерін ақтау. Кейінгі ұрпаққа үлгі болу. Өз құқығымды қорғай білетін, өз елімнің патриоты бола білу. Өмірдің ащысы мен тәттісі де осында. Алдыға қойылған мұратқа жету үшін, ұстаным болу керек. Шыдамдылық, байыптылық, ділдарлық...

 Өмірдің мәні - қарапайымдылықта. Әрбір өмірдің сәтінен ләззат алып, талпыныс жасауда. Қабылданған дұрыс шешім - сол өмірдің негізі мен мәні. Өмір - биік шың тәріздес. Ол шыңға сүрінбей жету және сол шыңға жеткендегі сезімдерді сөзбен айтып жеткізу мүмкін емес. Менің ойымша, әр адам бүгінгі күнмен, қазіргі сәтпен өмір сүруі қажет. Себебі, әлі сені өмірде не күтіп тұрғандығын, тағдырың саған қандай тосын сый дайындап тұрғандығын біле алмайсың. Сол себепті өмірді кейін өкінбестей өмір сүру қажет.

 Мен де пенде болғандықтан, менің алдыға қойған мақсаттарым бар. Ең алдымен, қандай істі бастасаңда, бар күшіңді салу! Адам шын, ізгі ниетпен талпынса қалаған нәрсеге қол жеткізеді.

 "Өзіңе өзің сену". Әрбір жан өз жігеріне, өз ғибраттылығына сенуі тиіс. Қорқақтық - менің өмірлік ұстанымымның басты жауы.

 "Жақсы сөз - жарым ырыс". Біреуді сынағанша, жақсы сөз айтып, әр күніңді жақын адамдарыңның жанында жайдарлы өткізу. Жақсы адам, өз қателігінен сабақ алады. Өз қателігіңнен сабақ алып, ол қателікті түзей біледі.

 "Сенбе жұртқа тұрсада қанша мақтап,

 Әуре етеді, ішіне қулық сақтап.

 Өзіңе сен,өзіңді алып шығар

 Ақылың мен еңбегің екі жақтап",- деп Абай Құнанбайұлы атамыз айтқандай, екі нәрсені ұмытпау керек. Ол өзіңді қадірлеу және өзгелерді сыйлай білу. Бүгінгі жастар, біздер осы бағытта дамып, өз білімімізді осы арнаға тоғыстыруымыз қажет. Қазіргі таңда бізге барлық жағдай жасалған. Үш тілде білім алу, тіпті шет елде білім алуға да мүмкіндігіміз бар. Тек өзімізді дұрыс жолда ұстап, ел ертеңі болып, еліміздің жан- жақты дамуына өз үлесімізді қосуымыз үшін еңбектене білуіміз қажет. Айналамдағы кейбір замандастарыма қарап кейде таң қалам, «жұмысы жоқтық, тамағы тоқтық, аздырар адам баласын...» деген Абай атамыздың сөзі қалай дәл айтылған деп ойлаймын. Себебі олардың әрекеттері осыны дәлелдей түседі. Ал бәріне заман мен қоғамды кіналап жатамыз. Неге?... Сабағын оқуға, өз ортасында белгілі бір беделге ие болуға, қоғамдық жұмыстарда белсенділік көрсетуге кім кедергі?! Оған қоғамның қатысы қанша?! Иә. Әрине, адамның дамуына ортаның әсері бар. Ол бізге дейін дәлелденген нәрсе. Бірақ адам ортаны да өзі қалыптастырады емес пе? Кез- келген ортаға өзі бейімделеді. Үй мен мектептің арасында уақытын өткізіп, не сабақ оқымай, не ата- анасына көмектеспей «дайын іске, тік қасық» боп жүрген сыныптастарым да жоқ емес. Атын атап, түсін түстемей- ақ қояйын. Дегенмен, кей кездері оларға өз ойымды айтамын, кейбірі түсініп, сабақ оқуға ден қоя бастайды, кейбірі күлкіге айналдырады. Оларға кім сабақ оқуға, ағылшынша үйренуге тыйым салып отыр. Өз мүмкіндіктерін шектеп, өзіне сенуден қалған адамдар деп түсінемін. Өзіңе сенсең, өзіңнің еңбегіңе сенсең, өзіңнің ақылыңа сенсең - барлық іс дұрыс болады. Себебі, алынбайтын асу, бағынбайтын белес, шешілмейтін түйін жоқ.

 Бұл - менің өмірім. Бұл - менің ұстанымдарым. Бұл - менің ұстаным бойынша заңдылықтарым.

**Аблакимова Айгерім,**
Алматы облысы, Ескелді ауданы,

Жетісу орта мектебі, 11 "А" сыныбы.
Жетекшісі : Баимбетова Раушан Аманжоловна

 **Болашаққа бағдар: рухани жаңғыру**

 ***Мақсатқа жету үшін біздің санамыз ісімізден озып жүруі, яғни одан бұрын жаңғырып отыруы тиіс. Бұл саяси және экономикалық жаңғыруларды толықтырып қана қоймай, олардың өзегіне айналады.***

 ***Н.Ә.Назарбаев***

 Елбасымыздың жолдауымен еліміздің үшінші жаңғыруы «Болашаққа бағдар: рухани жаңғыру» бағдарламалық мақаласы бастау алды. Қазақ елі жаңа қадамға аяқ басты. Әрине, басында бұл тақырыпқа көптеген пікір-айтушылар аз болған жоқ. Алғашқы бір- екі айда жастарымызға тақырыптың мән- мағынасын, түпкі негізін ашумен, түсіндірумен өтті. Қазіргі таңда Алматы облысында 122 шара өткізілді. Бұл үлкен жетістік, демек біз күн сайын жастарымызды тәрбиелеу үстіндеміз. Бұл бағдарлама адами құндылықтар, рухани қазына, жастарды тәрбиелеу, олардың бойына патриоттық рухты сіңіре білу, жұмысында рухани салаға басымдық берудің қажеттілігін алға қойып отыр. Н.Ә.Назарбаев бұл ретте тұтас қоғамның және әрбір қазақстандықтың санасын жаңғыртудың бірнеше бағытына жеке- жеке тоқталады. «Сананы жаңғыртудың» мазмұнын негіздей отырып, Президент жаңғыртудың алты бағытын белгілейді:

1.Бәсекеге қабілеттік;

2.Прагматизм;

3.Ұлттық бірегейлікті сақтау;

4.Білімнің салтанат құруы;

5.Қазақстанның революциялық емес,эволюциялық дамуы

 Сананың ашықтығы

 Аталмыш бағыттардың бәрі барынша өзектендірілген және уақыттың талаптарына нақты жауап береді. «Мәңгілік ел» болуымыз үшін бізге ауадай қажетті қасиеттер мен құндылықтардың қайнары тоғысып, ақыл парасаты толысқан, ғаламдық ғылымды игерген адамдар көп болса бәсекеге қабілетті болатыны ақиқат. Əр бағыттың атқарылатын жұмысы мен ел дамуына қосатын үлесі зор, олардың қаншалықты маңызды екеніне, мəн- мағынасына тереңірек көз жүгіртсек:

 Бəсекеге қабілеттілік

 Біздің мақсатымыз - дамыған 30 елдің қатарына қосылу. Бірақ, осы 30 елді «дамыған» деп рухани жағынан емес, көбінесе экономикалық жағынан қарастырамыз. Бұл елдерде мәдениет және экономика ұғымы ұштаспаған. Нақ осы жерде елбасымыздың қырағылығының арқасында, менің ойымша, тек экономикалық жағынан даму емес, рухани байлық жағынан да дамыған мемлекет деп болашақта 100% сеніммен қарайтынымызға менің күмәнім жоқ. Ол үшін сөз жоқ заманауи технология мен тілдерді меңгеру қажет. Біз еліміздің тарихын, тілін, мəдениетін жоғары ұстап, мақтан тұтуымыз керек. Бұл экономиканы алға итермелейтін басты талап.

 2.Прагматизм;

 Прагматизм дегеніміз - уақытты үнемді пайдаланып, болашаққа нақты жоспар құру. Шынайы прагматик қолындағы барын оңды- солды жұмсамайды, керісінше қолдағы барын өзін дамытуға қажетті пайдалы істерге жұмсайды. Мысалы, жастардың арасында шектен тыс мақтанқұмарлықты, бос уақытын пайдасыз ғаламтор желісіне арнау, келіссіз істерді байқаймыз. Сананың тозығы да осы емес пе?! Мұнда қозғалатын мəселе тіпті əлемдік проблемалардың бірі секілді. Технологияның дамығаны əрине қуантарлық жағдай, бірақ жастарымыз оны тиімді пайдаланып жатқан жоқ. Ғаламторда көп уақыт өткізетін, жеген тамағына дейін фотоға түсіру, айналасына мəн бермеу бұл шектен тыс уақытты жоғалту жəне əуесқойлық. Бұдан арылатын сəт келді. Өзін прагматик санайтын тұлға шектен тыс əуесқойлыққа бармайды.

3.Ұлттық бірегейлікті сақтау;

 Рухани жаңғыру ұлттық кодты сақтаумен бірге ұлттық бірегейлікті сақтауды да талап етеді. Елбасы айтқандай, ұлттық салт- дəстүріміз, тіліміз бен музыкамыз, жалпы ұлттық рухымыз бойымызда мəңгі қалуы тиіс. Осы ұлттық мəдениетімізді қайта жаңғырту, шынымен де ойландыратын жағдай. Себебі, жастарымыз үлкенге құрмет секілді, дастарқан басынан ата- анадан бұрын тұру немесе сөз қайтару, мінезін көрсету дегендей мəселелер орын алып кетті. Біз елімізді дамытамыз деп, шын мəнінде қазақ халқының бойына сіңген тəрбиелікті ұмытып бара жатқандаймыз. Батысқа еліктеу, өз тіліңнен, музыкаңнан, əдебиетіңнен ұялу деген патриотизмнің жоқтығы секілді мəселелер жиі орын алып жатыр. «Тарих толқынында» бағдарламасының негізі де осыған тұспа тұс келеді. Талай қиыншылықтан өткен қазақ халқы тəуелсіздікке жету жолында көрген қиындығын естен шығармай, тарихының діңгегін тереңінен білуі тиіс.

4.Білімнің салтанат құруы;

 Білім. Білім болғанда да ұлттық рухани құндылыққа негізделген білім. Білімді адам бəсекеге қабілетті. Бəсекеге қабілетті болу үшін білімді болумен қатар дұрыс тəрбие алу керек. «Тəрбиесіз берген білім - адамның хас жауы» деп Əл-Фараби бабамыз айтқандай тəрбие мен білімді қатар алып жүру шарт.

 Рухани жаңғырудың бірінші және ауқымды қадамдардың бірі - латын әліпбиіне көшу. Халық бірден бұл хабарды естіген соң дұрыс және дұрыс емес болып екі тарапта қарастырды. Әртүрлі сыни пікірлер көгілдір экранның өзекті тақырыбына айналып кетті. Дегенмен де бұл қадамымыздың дұрыс екендігі дәлелденді. Біріншіден, бұл жас ұрпақтың болашағы үшін және бар әлеммен бірлесе түсуімізге, ағылшын тілі мен интернет тілін жетік игеруіне пайдалы, екіншіден, Ресей отарынан қалған қалдықты біржолата жою мақсатында, үшіншіден, бұл көршілес халықтармен тығыз қарым-қатынаста болуға өте қолайлы. Бұл бірінші және соңғы қадам емес, жас ұрпақты білімге, ғылымға қолжетімді болу үшін 2018-2019 жылы студенттерге «100 жаңа окулық» бағдарламасы енгізілді. «Цифрлы Қазақстан», «Үш тілде білім беру», «Мәдени және конфессияаралық келісім» сияқты бағдарламалар – ұлтымызды, яғни барша қазақстандықтарды XXI ғасырдың талаптарына даярлаудың қамы деп ашып айта аламыз.

5.Қазақстанның революциялық емес, эволюциялық дамуы;

 Жоғары өркениетті мемлекеттер революциялық шайқастардың кесірінен мешеу елге айналып, эволюциялық жолды таңдаған мемлекеттердің даму үрдісі биік деңгейде болғанын біз білеміз. Соңғы 25 жылдың ішінде біз үлкен жетістіктерге қол жеткіздік. Дамыған 50 елдің қатарына аз уақыттың ішінде қолжеткіздік. Кейбір дамыған мемлекеттерде толассыз төңкерістің нəтижесінде бар қазынасынан айырылып, құлдыраудың алдында тұр. Қазақстан эволюциялық жолды таңдап, өз жағдайын көтерді. Революция дəуірі əлі де біткен жоқ, тек ол мазмұны мен формасы жағынан басқаша сипат алды. Осы жолда нық тұрып, алға қойған мақсатымызға қол жеткіземіз деген сенімдемін.

6.Сананың ашықтығы

 Бұл қазіргі таңда ғана жасалып отырған жоқ. Бұдан бұрынғы «Болашақ» бағдарламасының да осы тақырыпқа тікелей қатысы бар. Сананың ашықтығы - тəжірибе алмасу. Елбасымыздың бұл бағыты да соған негізделген. Кейбір жас буынның ойынша, қазақ халқы шетелге шығудың қажеті жоқ, білім өзімізде де жеткілікті деген тұжырымдар айтылды. Бұл қате. Ең бірінші өткенге көз жүгіртсек, қазақтың бас ақыны Абай Құнанбаев орыс халқынан білім алған, орыс достары болған, яғни ол қазақ жерінде жүріп білімге қолжеткізді деуге болмайды. Қазақылық деп біраз басқа елді де шегеріп тастайтынымыз дұрыс емес. Біз олармен достық қарым- қатынаста болып білім жағынан тəжірибемен алмасып, елімізді биік деңгейге көтереміз. Қазіргі заманның талабы жан- жақты іздену, алмасу, тану.

 «Екі дәуір түйіскен өліара шақта Қазақстанға түбегейлі жаңғыру және жаңа идеялар арқылы болашағын баянды ете тусудің теңдессіз тарихи мүмкіндігі беріліп отыр... Мен барша қазақстандықтар, әсіресе, жас ұрпақ жаңғыру жөніндегі осынау ұсыныстардың маңызын терең түсінеді деп сенемін. Жаңа жағдайда жаңғыру деген ішкі ұмтылыс-біздің дамуымыздың ең басты қағидасы»,- деп елбасымыз ел келешегіне үміт артады. Ендеше, ел болып «бір жағадан бас, бір жеңнен қол шығарып» бірлікте болуымыз аса қажет. Сондықтан елбасымыздың бағдарламасын толықтай қолдай отырып, рухани жаңғыру арқылы әлемді мойындатар табысты ел болып, баршамыз бірлік туы астында бақытқа бірге жетейік!

***Алмасханқызы Арайлым,***

Абай атындағы Республикалық

мамандандырылған дарынды

балаларға арналған қазақ тілі

әдебиетін тереңдете оқытатын

орта мектеп-интернаттың

11- сынып оқушысы

 **Болашаққа бағдар: қоғамдық сананың рухани жаңғыруы**

 Рух - айбыны асқақ алты алаштың «намыс» ұғымымен біте қайнасып жатқан ұлттық түсінік. Ал, рухани жаңғыру- бейбіт аспан астында өмір сүретін бір елдің, бір ту астында қарыштап дамитын бір ұлттың ұлттық санасының өрлеуі. Мына менің, XXI ғасыр ұрпағының ойынша, ұлт рухының жаңғыруының басты факторлары- тіл мен дәстүрдің сахнадан жоғалмауы.

 Тіл - тәуелсіз тұғырға орнаған егемен елдігіміздің алтын мөрі. Ананың сүтімен, әкенің тегімен берілген ана тіл – қашан да біртұтас ұлттың біріктіруші құралы. «Тілі жоғалған ұлттың өзі де жоғалады»- деген екен алаштың арда азаматы Ахмет Байтұрсынұлы. Расында да, тілі жоғалған халықтың тілін жұлып алған хайуан малдан несі артық?! Рухани жаңғыру үшін әуелі тарихы терең халық болуы тиіс. Халық болу үшін сол халықтың өзіндік ана тілі болуы шарт. «Өзге тілдің бәрін біл, өз тіліңді құрметте» -дейді тағы да Ахмет Байтұрсынұлы. Өз тілінде сөйлеуді місе тұтпай, ұят көріп, орыс тілінде шүлдірлеп жүрген қазақ жастарын көзің шалғанда еріксіз бас шайқайсың. Иә, орыстың тілін де, ағылшынның, қытайдың тілін де білейік, ол- бүгінгінің талабы, алайда, солай екен деп ана тілімізді ұмыт қалдырмай, керісінше жандандыра түспек - парыз. Ұлт алдындағы міндет.

 Ата дәстүр - халықтың сан мыңжылдық тарихының куәсі. Ұлтымыз үшін дәстүрден аттау - ары мен ұятынан безу дегенді білдіріп келген. Қазақтың қайталанбас қаһарман ұлы Бауыржан Момышұлы: «Мен өзімнің ұрыстағы тәжірибемнен солдаттың басында жауынгерлік қасиетті тәрбиелеуде халықтардың басынан өткен жауынгерлік жолдары мен ұлттық дәстүрлердің маңызы зор екеніне көзім жетті»- депті. Міне, ұлт қамын ойлар патриот жауынгерді тәрбиелеуде тал бесіктен бастау алатын дәстүрдің маңызы орасан. «Елім дейтін ер болмаса, ерім дейтін ел қайдан табылсын» демекші, құрсақта жатқан кезден бастап-ақ ұл- қызымызға дәстүрмен жалғасын тапқан ұлттық рухты сіңіру қажет. Сонда ғана елі үшін адал қызмет атқаратын отансүйгіш, жүрегінде жалыны бар жас ұрпақтың саны көбейері хақ. Дәстүр - біздің айнамыз. Айнамызды кірлетіп алмасақ болғаны...

 ...«Ұлттық салт- дәстүрлеріміз, тіліміз бен музыкамыз, әдебиетіміз, жоралғыларымыз, бір сөзбен айтқанда ұлттық рухымыз бойымызда мәңгі қалуы тиіс»- дейді елбасы Нұрсұлтан Әбішұлы өзінің «Болашаққа бағдар: рухани жаңғыру» атты мақаласында. Осылайша президентіміз кезекті жолдауында рухани жаңғырудың баспалдағы жаңа жаһанға ескі тарихпен бейімделу екендігін жеткізді.

Ана тілдің мөлдірінен қанып ішіп, салт-дәстүрдің тұнығынан рахат алып ер жеткен қазақ қана нағыз «қазақ» деген атқа лайық болмақ. Өз тілінің тарихын білмей, өз тілінде сөйлемей, дәстүрдің бірін танымай, бейхабар боп өскен босбелбеу ұрпақтың меңіреу мәңгүрттен несі кем?! Намысты өлімнен жоғары қоятын айбынды алаштың, жер жастанып жатса да, рухы жаншылмаған көкбөрі елдің ұрпағы екендігімізді естен шығармайықшы!

 **Алмасханқызы Арайлым,**

Абай атындағы Республикалық

мамандандырылған дарынды

балаларға арналған қазақ тілі

әдебиетін тереңдете оқытатын

орта мектеп-интернаттың

11-сынып оқушысы

 **Журналист болғың келе ме?**

 «Менің де қызым осылай теледидардан сөйлеп отыратын болады», - деді күлген күйі көк экраннан көзін алмай, жаңалықтарға жәутеңдеп отырған 7 жасар қызын алдына алған әкесі. Сондағы әке үмітінің бала көңілімен жалғасы 7 жастағы сәбидің кішкене пейілінен 17–ге аяқ басқан бойжеткен қыздың үлкен арманына айналды.

7-8 жас шамасындағы ерке қыз... Осы уақыттан бастап алғаш өлең шығаруды қолға алдым. Әдетте, балалардың тырнақ алды туындылары «Анама», «Әкеме» деп басталса, менікі «Қара қозым, ақ лағым», «Мысығым мен күшігімнен» бастау алды. Үсті- басы шаңнан көрінбейтін ойын баласы келе сала, ақ парақты қолына алып, түсініксіз жазбаларды шимақтап жаза беретін. (жазу жолын сол кезде-ақ таңдап қойғанмын-ау) Теледидардан үзбей беретін бүгінгі халық жауыр болған түрік, кәріс, үнді телехикаяларындағы актерлермен жарысып сөйлейтін едім. Жаңалықтар ретін де қалдырмай көремін. Кішкентай қыздың жүрегіндегі сол күнгі бала арман - әдемі киініп алып, экранның ар жағынан сөйлеп отыру.

13-14 жасар жеткіншек... Әдебиетке қатысты бар жарыс, шара атаулыдан қалмаймын. Шынында, сабақты жақсы оқып кетуімнің өзі әдебиеттен басталды. 1,2-сыныптарда оқуға мүлдем қызығушылық болмады. Таңғы жетіде тәтті ұйқымды бұзып, сабаққа бару мен үшін тым ауыр жұмыс болды. Қызының ұйқысын менен бетер қимайтын әкем «Бүгін бармай-ақ ұйықтай берсінші»,- десе де, анам мен әпкем жұлқылап оятып, орнымнан әрең тұрғызып алатын. Сабаққа кетті деген атым болмаса, сабақ үстінде де ұйықтап отыратынмын. 3- сынып оқып жүрген кезімде ана тілі сабағынан өлең жаттауға берді. Сонда өмірімде алғаш рет өз еркіммен өлеңді жатқа айттым. Әрі ешбірі осы күнге дейін оқи алмайтындай мәнерлеп оқыдым. Содан бері оқуға деген ынтам ашылды. Мұғалімдер менің өлең оқығанымды ұнатып, әр түрлі оқуларға жетектеп, қатыстыра бастады. 7-сыныпты бітірген жылы журналист боламын деген арманымды қуып, армандар қаласы атанған Алматының баурайындағы хакім Абай атамыздың аты берілген қара шаңыраққа келіп құжаттарымды тапсырдым. Тест уақытымен тұспа-тұс келген бір оқиға бүкіл арманымның күл-талқанын шығарғандай болды. "Әкең жол апатына түсті"- деген суық хабар жүрегіме қанжардай қадалды. Оқу да, бала арман да жайына қалды. Тезірек әкемнің жанынан табылып, аман- сау екендігін өз көзіммен көргім келді. Сондағы әкемнің телефон тұтқасының ар жағынан айтқан: «Балам, мен аманмын. Маған келмей- ақ қой. Өзің таңдап, қалап келген оқуға қайтсең де түсуің керек. "Әлі- ақ мені теледидардан көріп мақтанып отыратын боласыздар" деп уәде еткен сөзіңді орындап, анаң екеуміздің үмітімізді ақтауың керек», - деген сөздерінен кейін дүниеге қайта келгендей болдым. Әкемнің «саған сенемін» деген екі ауыз сөзі мені одан әрі қайрай түсті. Уақыт өте келе дарындық оқушы атандым. Оқуларға, жарыстарға қатысып, жүлделі орындарды алдым. Бұл күндері қаламым ширай түсті. Өлеңдерім республикалық басылымдардан жарық көре бастады. Оның алдында 5- сыныпқа дейін шығарған біршама өлеңдерім кішкене кітапша болып басылып шықты. Көрген- білгендерімді жазуға құлшынып тұратынмын. Әділетсіздіктің, қоғамдағы теңсіздіктің шешілуіне үлес қосқым келді. Менің соңғы әрі нақты шешімім қоғамдағы олқылықтардың шынайы бет-бейнесін көрсететін журналист атану болды.

11-сынып... ҰБТ... Болашақ... Таңдау... Талапкерлердің ойы сан-саққа жүгіретін сәт. Бірі пәнді оңай деп, енді бірі мамандығының ақшасы көп десе, ал енді біреулері қай пәнді таңдап, қай мамандыққа түсерін білмей, дал болатын уақыт. Ал мен үшін мамандық таңдау тіптен қиынға түспеді. Себебі мен 11 жыл бойы арманыма адал боп келдім. Иә, «Мен мамандықтан қателесіп жатқан жоқпын ба?», - деген сан қилы сұрақтар мені де жегідей жеген күндер болды. Алайда, менің журналистикаға деген махаббатым кесел сұрақтардың соңғы әрі нақты жауаптарын дайындап тұрды. Өзімді журналистикадан басқа салада елестету мүмкін емес әрі қисынсыз екен. Болашақта өз саламды жетік меңгеріп шығу үшін оқу орнын да бұрыннан таңдап қойғанмын. 6- сыныпта- ақ ауру боп жабысқан ҚазҰУ деген дерт уақыты жақындаған сайын меңдеп барады. Журналистиканың талай өткір тілді, ұшқыр ойлы майталмандарын түлеткен дәл осы киелі орданың студенті атану – мендегі мақсат осы. Журналистика факультеті құдды маған құшағын жайып өзіне шақыратындай. Факультет топырағына аяғым алғаш тигенде-ақ мені бөтенсінбегендей, керісінше сені күтемін дегендей болды. Мен де саған асықпын, болашағым! Арманым, 11 жылдық мақсатымнан адастырмашы!

|  |  |
| --- | --- |
| **Бауыржанұлы Ернар,****Шығыс Қазақстан облысы"Қарабұлақ орта мектеп-бақшасы" КММҮржар ауданы, Қарабұлақ ауылы** **«Қазіргі жаhандану заманында  қайсысын таңдағанымыз жөн?»** Өміріңдегі сенің қоршаған ортаға деген көзқарасың өзіндік пікіріңді қалыптастырады. Сол сияқты күнделікті өмірдегі жаңалықтармен хабардар болуда сенің өміріңе деген көзқарас өзгереді. "Газет əлде, интернет?". Меніңше, газеттің де, интернеттің де алар орны біздің өмірімізде ерекше тәрізді. Газет - ақпарат көзі , жаңалықпен хабардар етіп, оны бізге жеткізер қоғамның бір мүшесі, құлағы, həм тілі іспетті. Бүгінгі таңда дүниежүзінде телеграмма, телефон, почталардың арқасында адамдар бір - бірімен хабарласып, газет - журнал арқылы халықты түрлі жаңалықпен құлағдар етіп отыр. Сонымен қатар газет төртінші билік өкілдерінің ажырамас бөлшегі. Газет арқылы олар халықтың сөзін сөйлеп, айналамыздағы болып жатқан мəселелер түйткілін тілге тиек етеді. Сондықтанда бүгінгі дамыған заманда айналаңдағы ақпараттармен таныс болу басты назарда. Ол - заман талабы. Орны бөлек. Сыны мен сапасы, халық жадында бағаланылуы жоғары. Себебі екінің бірі газет- журнал оқиды. Интернетке келер болсақ: бүгінгі таңда компьютер қаланы қойып шалғайдағы ауыл-аймаққа жетті. Ғылым мен техниканың дамыған өрлеу дәуірінде бұған қуану керек. Дегенмен де, таяқтың екі ұшы болатыны сияқты оның да екі гәбі бар. Мәселен, жеткіншектер өз беттерінше ойлау мүмкіндіктерінен айырылып бара жатыр. Басқаша айтқанда, барлығын «ақылды құрылғыға» жүктейтін «компьютер бас» ұрпақ қалыптаса бастағаны зиялы қауымды қатты толғандыру үстінде. Бір алқалы жиында елге танымал екі жазушы екі түрлі ой- пікір айтты. Зерделесек, екеуінің де айтып отырған сөздерінің жаны бар сияқты. Жарыққа шыққан кітапқа жылы лебізін білдіре келіп, бірінші қаламгер: «қазір жаһандану заманында қағаз басылымның маңызы жойыла бастайды, оның орнын ғаламтор басады. Адам өзіне керектіні ғаламтордан тауып алады да газет-журнал, кітап оқуға жастардың құлқы болмайды» деп өзінше болжам жасады. Ал, екінші бір жазушы «Интернет заман қажеттілігі болғанымен, оның пайдасынан зияны көп» деп шыр- пыр болды. Оның уәжі мынаған саяды: рас, осы күнге дейін интернет арқылы қаншама дүниені оқып, білдік, ой- өрісімізді кеңейттік, тамаша жаңалықтарды таптық. Үлкен жобалар іске қосылды. Мұның бәрін жоққа шығаруға болмайды. Алайда, бақылаусыздық, бейәдеп, тексерілмеген ақпарат, біреуге дәлелсіз жала жабу, ойына не келсе соны айтқан пікірлердің өріп жүретіні сияқты келеңсіздіктер де осы «шексіз кеңестікте» жетіп артылады. Мойындау керек, интернет – кез келген технология секілді пайдасы мен ықтимал зияны, артықшылығы мен кемшілігі қатар жүретін күрделі құбылыс. Оның, әсіресе, жастардың жадысын жоюға кері әсері көп. Жастайынан өлең жаттап, есеп құрастырып, қисынды амалдарды өз бетінше шешетін бала мен кез- келген дүниені компьютерден іздейтін жеткіншектің қабілет- қарымын салыстыруға келмейді. Дамыған мемлекеттердің қай- қайсысы да оқуды тұлға мәдениетінің негізгі көрсеткіштерінің бірі деп біледі. Ақпараттық технологиялардың қарыштап дамуы бұл мемлекеттерде мерзімді басылымдар мен әдеби кітаптарды оқырмансыз қалдырған жоқ. Жұмыс күнін газет-журналдардың жаңа нөмірімен бастайтын, қоғамдық көліктегі, мейрамханадағы бос уақытында бірден басылымдарға шұқшиятын, кітабын заманауи гаджеттерге айырбастағысы келмейтін қауымды олар біздегідей ескіліктің табынушысына баламайды. Керісінше, жоғары мәдениеттің өкілі деп құрмет тұтады. Жуырда белгілі журналист Қуат Әуесбайдың «Фэйсбуктегі» мына бір жазбасына көзім түсті: «Қай елге барсам да ең әуелі сол жердің баспасөзін іздейтін әдетім бар. Осы көктемде Еуропадағы 7 елде болып, бір құшақ газет арқалап қайтқам. Басқалар сувенир, киім-кешек, техника т.б алып жатса, мен ақшамды газетке жұмсаймын. Байқағаным, мұнда «газет оқылмайды, газет өледі» деп жатқан ешкім жоқ. Метрода, аялдамада, парктерде, кафелерде газет-журнал, кітап оқып тұрған жандарды көресің. Біз неге «газеттің күні өтті» деп дүрлігіп жүрміз сонда?». Журналистің сөзінен ұққаным – баспасөздің ертеңі біз айтып жүрген компьютерлік технологиялардың даму деңгейіне емес, оқырманның оған деген көзқарасына тәуелді. Газеттің қадірін қашыратын да, құндылығын арттыратын да – оның тұтынушысы, яғни оқырман. Десе де, ең мықты деген басылымдардың өзі бүгінгі оқырманды сандық дәуірдің ықпалынан оқшау ұстауға қауқарсыз екенін уақыт дәлелдеді. Дәстүрлі медиа мен жаңа медианың бәсекесіне құрылған ақпарат нарығында біріншісінің емес, кейінгісінің бәсі басым тұрғаны сондықтан. "Газет оқымайтын адамды "рухани өлгендердің" қатарына қосу керек"- деп есептеген Остап Бендердің ұстанымы бүгінде естір құлаққа оғаштау тигенімен, өз заманында өзекті болатын. Метро мен автобус жолаушылары бұрын жұмысқа немесе оқуға бара жатқанда газет- журналдан бас көтермесе, қазір жас та, кәрі де смартфон мен планшетті компьтерлерге шұқшияды. Сондықтан сандық дәуірде газет-журналдардың баспа нұсқадан түбегейлі бас тартуы немесе өз контенттерін интернет қолданушылары үшін де қолжетімді етуі заңдылық. Батыс Еуропа және АҚШ газеттерінде жарнамадан түсетін кірістің күрт азаюы, кадрлардың қысқартылуы және баспасөздің интернет қолданушылары арасында кең таралған әлеуметтік желілерде белсенділік таныта бастауы мерзімді басылымдардың келешегін расында да бұлдыратып жіберді. «Интернет күн сайын дамып, қолданушылар саны артып келеді. Дегенмен, жаңа медианың дәстүрлі медианы алмастыруы қиындау. Өйткені жаңа медиа тек құрал, ақпаратты тез, жылдам жеткізудің тәсілі. Осы тұрғыдан жаңа медиа сұранысқа ие болады. Бірақ дәстүрлі медиа өмір сүре береді. Себебі, ақпараттың негізгі мазмұны өзгерген жоқ. Бар болғаны оны жасау тәсілі жаңарды. Дәстүрлі БАҚ болашақта салалық болып бөліне бастайды. Ал жаңа медиа салалық басылымдарды алмастыра алады деп ойламаймын. Смартфонмен немесе интернетпен берілген ақпарат сараптаманы қамти алмайды. Сондықтан салалық газеттер немесе аймақтарда жергілікті газеттер әлі де негізгі ақпарат көзі болып қала бермек», – дейді «А[bai.kz](http://bai.kz/)» ақпараттық порталының бас редакторы Дәурен Қуаттың 2014 жылы «Алаш айнасында» жарияланған пікірінде. Бәріне уақыт төреші. Болжам жасаудың қайырлы іс емес екеніне күн өткен сайын көзіміз жете түсті. Кезінде кино пайда болғанда дуалы ауыздар театр өледі деп даурыққан еді. Газет шыққанда кітап келмеске кетеді деген болжам айтылды. Ал интернет ақпарат нарығын жаулай бастағанда баспасөз құрдымға кетеді деп шуласты жұрт. Бәрі де жел сөз екенін уақыт дәлелдеді. Театр көрерменін, кітап тұрақты оқырмандарын жоғалтқан жоқ. Ал телевизия мен баспасөз жаңа ғасырға бейімделу сатыларынан өтіп жатыр. «Қай елдің баспасөзі мықты болса, сол елдің болашағы зор» деген Міржақып атамыздың сөзі өз өміршеңдігін жойған жоқ. Мемлекеттік тілде шығатын басылымдар – ұлттық қауіпсіздігіміздің басты тірегі. Сондықтан да заман ағымы жаңа жетістіктерге жетелесе де, өмірлік ұстанымымызды қалыптастыратын газет–журналдың бағасы біздің өмірімізде өзгермейді дегім келеді.***Бауыржанұлы Ернар,"Қарабұлақ орта мектеп- бақшасы" КММШығыс Қазақстан обылысы, Үржар ауданы, Қарабұлақ ауылы,******11-сынып оқушысы*** ***Әл-Фараби - даналықтың Жібек жолымен******Шындық жолдан адамды адастыратын нәрселер бар. Олар: тән тілегі, нәпсі. Әл-Фараби - ол жағына да шегіне жеткізе тыйым салған адам. Демек ол шындық жолына ғылыми ізденістер арқылы ғана емес, өзінің барлық тірлік-болмысымен түскен адам. Ақжан Машанов***  Даналықтың кілті – ғылым көзінде. Ал ғылым адам жүрегінің терең түбінде жатқан ізгі нұр- шуағын оятып, даналыққа жетелейтін әлемге деген өзгеше көзқарас. Өмірдің сан қилы бұралаңдаған қисық жолынан түзу жолына түсіріп, жаман іс- әрекеттен қорғап, жетістікке деген ұмтылысына да төзім беретін ғылымның өзі. Даналықпен негізделген осындай ғылым жолындағы ерекше тағылымды жандардың шоғырланған жерлерінің бірі – Араб елі болды. Мұнда тұратын көзі ашық, көңілі жүйрік, ойы сергек адамдар әр түрлі діни ағымдар мен көп ұлттық мәдениетті бір- бірімен салыстырып, баяу жылжып келе жатқан күннің мән- мағынасына философиялық тұрғыдан ой жүгірте алды. Осы бір құтты мекен Ұлы Жібек жолында есімі бүкіл әлемге әйгілі болған ғұлама ғалым, философ әрі ақын Әл-Фараби жарық дүниеге келген болатын. Жасынан өте пысық, сергек, қағілез болып өседі. Кітапқа қызығып әріптен сөз, сөзден сөйлем құрап оқу, оның мән- мағынасын барлау бала Мұхаммед үшін айтуға тіл жетпейтін қуаныш болды. Содан кейін 12- 16 жас шамасында керуенге ілесіп, білім іздеп, бай кітапханасы бар Бағдатқа барады. Фараби ол жерде болған кезінде кілең атақты кісілерден дәріс алған және өзі де сабақ оқытқан. Әсіресе логика, араб тілін меңгеруді осы қалада жалғастырды. Фараби Алепподан Шамға, Шамнан Кирге сапар шеккенде жұрт арасына өзінің пікірлерін таратқан, білімге қызмет еткен. Осы білімінің арқасында Әбу Насыр Мұхаммед әл- Фараби бүкіл әлемнің аспанында жарқыраған сәулелі жұлдызына айналды. Әл- Фараби – қазақ даласының да түлегі, ұрпағы. Әрине, қазақ деген халық кейініректе пайда болғандықтан оның түркі тілдес халықтарға ортақ тұлға екені дау тудырмайды. Дегенмен, көне Отырардың топырағынан нәр алған «Қазақ даласының ойшылы» деген атқа ие болған ұлы бабамыздың өмірі мен ғылым саласындағы қызметі «Шығыста ғылым болған жоқ» деген пікірге қарама- қарсы пікір бола алады. Ал осы Фараби бабамыздың ғылыми еңбектерінің өзі бір үлкен ғылым академиясы іспетті емес пе?! Қасиетті бабамыздың әр саладағы жетістіктері, оның жан- жақтылығы адамды өзіне баурай түсетіндей, әл- Фарабидің музыкаға да қосқан үлесі де бір төбе.Жұрттың айтуына қарағанда, ол бір ғажайып музыка аспабын жасапты, міне, сол аспаптан адамның жан- жүрегін елжіретіп жіберетін сиқырлы бір ғажап әуен естіледі дейді. Расыменде, сол аспаптың үні әлі күнге дейін өшпеген Фараби еңбектерінің сарыны іспеттес. Бүгінгі таңда әл- Фараби мұрасының маңызы ерекше. Оның еңбектері жайлы пікірлер сан алуан. Осы еңбектердің адам үшін берер қазынасы қаншалықты? Адамзат баласына тату- тәтті өмір, өзара құрмет, әлеуметтік әділдік пен адалдықтың нәтижесінде рухани биіктерге шығуға болатындығын көрсетіп, жол сілтейді. Ол әдебиет теориясымен де жан-жақты шұғылданған. Әдебиет теориясы бойынша көптеген зерттеулер жазғанын Фараби шығармаларының сақталып қалған тізімдерінен білеміз. Араб ғалымы ибн Әби Усайбаның айтуы бойынша, Фарабидің өлең құрылысын зерттеуге арналған «Өлең және ұйқас туралы сөз», «Өлең ырғағы туралы», «Поэзия өнерінің негіздері туралы трактат» деп аталатын зерттеулері болған. Оның барша жұртқа белгілі құнды шығармасы – «Өлең кітабы». Көлемі жағынан шағын және мынадай сөздермен бастау алады: « Біз поэзиясымен хабардар болған көптеген халықтарға қарағанда арабтар өз поэзиясында бәйіттің соңғы жағына көбірек мән береді. Сол үшін де араб бәйіттері белгілі бір өлшемдігі шектелген сөздермен толықтырылады әрі көркемделеді, мұның өзі оларда сирек қолданылатын яки көпшілікке мәшһүр болған сөздерді пайдалану арқылы жұмсалады». Шығармасында айтпақ болған басты пікірі – өлеңнің ішкі мағынасы мен сыртқы тұлғасы өзара үндесіп тұруы тиіс. Дарынды шайыр құдды ұста секілді. Қарапайым сөздердің өзінен- ақ таңғажайып өрнектер жасайды. Фарабидің әдеби мұрасын игеруде оның «Өлең кітабын» жан- жақты оқып зерттеп, оны оқып-үйренудің мәні зор. Әл-Фараби өзінің «Қайырымды қала тұрғындарының көзқкарастары» атты философиялық трактатында «Қайрат», «Ақыл» және «Жүрек» сияқты ұғымдарға түсінік бере келіп: «Жүрек – басты мүше, мұны тәннің ешқандай басқа мүшесі билемейді. Бұдан кейін ми келеді. Бұл да басты мүше, бірақ мұның үстемдігі бірінші емес»,- дейді. Осы философиялық тұжырымы Абайдың «Он жетінші сөзінде» өзінің логикалық жалғасын тапқан сияқты. Әл-Фарабидің «Қайрат», «ақыл», «жүрек» жайындағы философиялық ой-пікірлерін Абай өзінің «Әсемпаз болма әрнеге» атты өлеңінде де әрі ойшыл-кемеңгер, әрі аса дарынды сөз зергері ретінде оқырманға зор шеберлікпен жеткізген. Әл-Фараби мен Абай арасындағы даналық ой- пікір сабақтастығы жайында бұлардан басқа да көптеген нақты деректер келтіруге болады. "Әл-Фараби және Абай зерттеуінің" авторы айтқан: "Абайдың даналық дариясының көзін тарихпен қоса жаратылыс ғылымының, әсіресе, әл- Фараби ғылымының ғибратынан бастау алады" деген дәлелін айналып өте алмайсың. Екі дана ойшылымыздың өлеңдері ел басына күн туған кезде халыққа рухани демеу болды. Екеуі де дана, дара тұлға. Өлеңдерінің мән- мазмұны астарласып келгені де сол сбепті шығар. Әбу Насыр әл- Фараби – өз дәуірінің көрнекті ақындарының бірі. Бұл жөнінде оның замандастары және одан кейінірек өмір сүрген Шығыстың көрнекті ақындары, әдебиетшілері көптеген мәліметтер жазып қалдырған. Өлеңдерінің басты тақырыбы – өмірдің мән- мағынасы жайлы толғау, оқу мен білімді мадақтау, адамгершілікке шақыру. Ақынның мына бір жырынан поэзиясының бағыт- бағдарын, тынысын айқын сезінуге болады:Қашықтасың туған жер – қалың елім,Не бір жүйрік болдырып жарау деген.Шаршадым мен Қанатым талды меніңШаңыт жолға сарылып қарауменен.Кері оралмай жылдарым жатыр ағып, Қасіреттің жасына көз жуынар.О, жаратқан, көп неткен ақымағың,Құм сықылды тез ысып, тез суынар.Зиялы аз бір туған тіршілікте,Әкімдікке күллісі жүгіреді.Көкірекпен сезініп, күрсініп көп,Жаным менің түршігіп түңіледі.Қайтейін мен көкжиек көңілімді,Келер күнге үмітпен жол ашамын.Қос шөлмекпен өткіздім өмірімді,Соны медет етеді болашағым.Бір шөлмекте көк сия толып тұрса,Екіншіде – шарап бар жайы мәлім.Даналықты сиямен толықтырсам,Шарабымен шеріммен айығамын. Бұл өлең жолдары әл-Фарабидің ақындық тұғырының да биік болғандығын толық көрсетіп, ақынның ішкі жан тебіренісін айқындай түседі. Болашақ ұрпаққа сенетіндігі де байқалады.Әрине, әл- Фараби өмір сүрген дәуірде үлкен ғалымдардың өлең де жазуы өзінше бір әдетке айналып кеткен салт, дәстүр болған. Мәселен, Фарабидің замандасы, ұлы ғалым - Әбу Әли ибн Сина, энциклопедист- ғалым Бируни сияқты әйгілі ғұламалар азды- көпті өлең- жыр жазумен де айналысқан. Бірақ орта ғасырдың әдебиет зерттеушілері поэзия мәселесін сөз еткенде көбінесе дерлік Әл- Фарабидің есімін қайталап отырады. Өкінішке орай, Фарабидің поэзиялық мұрасы біздің дәуірімізге дейін толық сақталмады. Әйтсе де саусақпен санарлықтай аз ғана жыр жолдарының өзінен оның зор шабытты, кең тынысты, терең ойлы, нәзік сезімді, дарынды ақын болғанын аңғару қиын емес. Қорытындылай келсем, Әл- Фараби өз ғұмырында ойып тұрып орнын қалдырған атақты философ. Оның мұрасы алып мұхит тәрізді. Сүңгіген сайын тереңдеп бата бересің. Өмір тарихын, шығармаларын аз ғана бетке сыйдырып жазу тіпті де мүмкін емес. Әл- Фараби Отырар қаласынан Батыспен Шығысты байланыстрып жатқан Ұлы Жібек жолымен бастаған болса, сол жібектей ізгі ғылымға бастар жолын өз артына сара жолымен із қалдырып кетті.Өлмегенде не өлмейді:Жақсының аты өлмейді,Ғалымның хаты өлмейді, - деп Бұқар жырау бабамыз жырлағандай ғаламның жарқыраған сәулесі болған данамыздың жас ұрпаққа қалдырған қазынасы еш өшпейді. Бүгінгі күнде Алматы шаһарнан орын тепкен әл-Фараби атындағы Қазақ Ұлттық университеті әлем ұстазының мекені тәріздес. Өйткені, бұл мекенде Әл-Фараби атамыздың жолын жалғар келешек ұрпақ білім алуда.***Даутанова Рысгүл Дарханқызы, 11-сынып оқушысы."Қарабұлақ орта мектеп- бақшасы" КММШығыс Қазақстан обылысы Үржар ауданы Қарабұлақ ауылы*** **Əл- Фараби мұрасы**  Даналық... Əлем жаратылғалы бері осы бір қастерлі ұғымның аясында күн санап білім мен ғылым қарыштап дамып келеді. Қарапайым əрбір адам баласының бойынан даналықтың бір ұшқынын байқаймыз. Ал, оның шыңына шыққан жандарды дана, ойшыл, өмірдің сан тарау жолдарынан өзінің соқпағын ғана салып қоймай, кейінгі ұрпаққа із тастап, шамшырақ жаққан ізгі тұлғалар деп санаймыз. Ақын Абай атамыз : " Өлді деуге сия ма айтыңдаршы , Өлмейтұғын артына сөз қалдырған ?" - деп, артына асыл сөз ғана емес, сансыз өшпес мұра қалдырған Əбу Насыр Əл- Фараби бабамызды даналықтың даңғылын қалыптастарған ғұлама дегеніміз жөн болар.Ұлы Жібек жолының бойынан ерсілі- қарсылы өтіп жатқан керуен жолы бабаның ұлы мұрат мақсатына жетуіне өз ықпалын тигізбей қоймайды. Сол керуеннің біріне ілесе, əлем күннің нұрын төккен шырайлы Шығысқа бет алады. Арман - мүддесі белгілі : ғұламалардан ілім алмақ, алған білімін теңіз түбінен маржан терген жандай ғылымның тереңіне бойлап, бойына жиған білімі мен əлемге деген құштарлығы оның ғылымға деген ықыласын арттыра түсті. Ал, сол еңбектің арқасында əлемнің "Екінші ұстазы" дəрежесіне көтерілді. Қазақ мəдениеті тарихы үшін, əсіресе, Əбу Насыр əл-Фарабидің орны бөлек. Əл-Фараби өз заманында талантты да білімді ақын болған. Өзі өлеңдер жазып, нағыз поэзияның үлгісін көрсетіп отырған. Оның шығармалары - терең ойдың жемісі. Ақын сөздері парасатты философияға толы. Өзінің ізденгіштік білуге құмарлық сырларын танытарлық. Кейде ой түйіндерін шешен афоризмге де құратыны байқалады.  Тірелеміз шешусіз көп түйінге, Асылтас тек қалса өңделмей сүйінбе. Айтса да əркім ойға берік түйгенін ,  Ең басты сыр қалар жұмбақ күйінде.  Ақын өлеңдері оптимизмге де бай. Болашақ өмірге сеніммен қарап, көңілін сергек ұстайды. Ұзақ та азапты ой еңбегінен кейбір қажығандық салдары білінсе де түңілу жоқ. Ғылымның түпсіз тұңғиығынан меруерт іздегендей еңбектене түседі . Жабырқап- жабыққанда көңіл сергітер серігін тынымсыз жазу еңбегінен тапқандай болады. Менің қолыма қалам алып, ой иірімдерін қағаз бетіне түсіруіме себеп болып отырған - Əл- Фараби бабамыз салған даналық жолы жайлы толғам- тебіреністер. Өз жазбаларының бірінде " ... ізгі жəне қажетті жұмыс жасаған адам ... басқа адамнан жоғары тұруы керек",- деген данышпан сөзі ғалымдардың ғалымына айналған бабамыздың өзіне арналғандай. Əрбір ой түйіндері , нақыл сөздері көңілге үлкен ой салады , өзіңе керекті ұғымдарды алуыңа көмектеседі. Сонысымен ғұлама еңбектері құнды əрі өміршең. Өзінің басқалардан биік тұруының да себебі айқын. Өз заманында жетпіс тілді меңгерген Əл - Фараби бүгінгі күні еліміз қолға алған " Үш тұғырлы тіл " саясатының бағыт - бағдарын жете түйсінген бе деп ойлаймыз. Тілді білу сөйлеуді ғана қажет етпейді. Тіл арқылы белгілі бір халықтың тұрмыс-тіршілігін, əлеуметтік- қоғамдық жағдайын, мəдениетін, өнерін, салт- дəстүр, əдет- ғұрыпын білумен, ұстанған бағыт- бағдарын аңғарасың . Оның өткені мен бүгініне ой жүгіртесің . Жақсы ойдан жақсы сөз туады. Ал, ол сөз өз кезегінде ұрпақтан- ұрпаққа жетіп, өскелең ұрпақтың кəдесіне жарап жатса, нұр үстіне нұр деген осы емес пе?! Адамзат баласының тіршілік қозғаласындағы барлық ұғымдар мен іс - əрекеттер жайында өз ойын дəйектеген Əл -Фарабидің даналық сөздері ғылым- білімнің маңыздылығын ұғындырады, адал еңбектің нəтижесі орасан болатынын негіздейді. Тəрбиенің басты құрал екендігін, денсаулық қадірін түсіну қажет екендігін, махаббаттың адам өміріндегі айшықты орнын белгілеп, өнерлерінің өрісі кеңдігін, адамгершілік, кісілік қасиеттердің адам бойындағы асыл бойтұмарына айналатындығын тайға таңба басқандай дəл де шебер, қараңғыға сəуле шашқандай бояуын қанық та жарқын, шұғылалы етіп ұсынады. . "Бақыт - өз басың үшін көксейтін игілік ... Бақытқа жеткізетін əрекет - тамаша əрекет - игілік, жақсылық, болашаққа, бақытқа деген ұмтылыс, екпінді құлшыныс".  Ғұламаның даналық сөздері басты түйіні адам мінезі мен іс- əрекетіне, біліміне барып тіреледі. "Адамның басына қонған бықыттың тұрақты болуы жақсы мінез- құлыққа байланысты". Айтылар ой біреу. Мінез- құлық мəселесі. Қазіргі уақытта біз мінез- құлықын психология ғылымында арнайы қарастыратын болсақ, Əл- Фараби бабамыздың жоғарыда аталған ғылымдармен бірге, жантану ғылымының да негізін қалағандығына көз жеткізіп отырмыз. Жастайынан білімге құмартып, шөліркеген, туған топырағынан білім іздеу үшін қиырға жол тартқан, еліне аянбай еңбек еткен кемеңгердің білім жайлы ой өрнектері де уақыт елегінен қанша өткізсе де еш кедергісіз ұрпақ кəдесіне қажетті ұлағатты ойлар болып қала бермек.Өмір - тарам- тарам жолдары көп алаңқай. Сол жолдардан өзіңнің жеке- дара соқпағыңды салу ізгі ойыңа, мақсат- мүддеңе, жұмсаған біліміңе байланысты. Əл- Фараби - өмір алаңынан даналықтың Жібек жолын, даңғылын ашқан данышпан. Мен де бабам салған даңғылдың бойынан өзімнің жолымды адаспай тауып, ел ертеңіне еңбек етер ұрпақтың бірі болуды армандаймын. Ұшқыр қиялыммен қияға қанат қағып, болашағыма сеніммен қадам басамын.  Əл-Фарабиданалығының жолымен,ой маржанын теруменен келемін. Білім мен өнер ордасы болған ҚазҰУ-данорын маған бұйырарына сенемін!***Даутанова Рысгүл Дарханқызы,******11-сынып оқушысы******«Қарабұлақ орта мектеп-бақшасы» КММ******Үржар ауданы, Қарабұлақ ауылы******Шығыс Қазақстан облысы*****Мультимедиалық журналистика**ХХІ ғасыр ғылыми- техникалық революцияның шарықтау шегіне жетіп, адамзат өркениетінің жаңа - цифрлы деңгейге көтерілген кезеңі . Өткен ғасырдың соңында басталған жаhандану үрдісі əлем елдерінің біртұтас жаhандық- ақпараттық нарықты қалыптастырып, мəліметтік қамалды, яғни, барьерді біртіндеп жоюға əсерін тигізеді. Заманауи технологиялардың адам өмірінің барлық салаларында қолданылуы қоғам дамуының заңдылықтарын айқындап, əлеуметтік- саяси мəселелер жайлы мағұлмат беретін бұқаралық ақпарат көздеріне де жаңа жанрлар мен тенденциялар əкелді. Менің ойымша, ғаламтордың индивидуализациялануы дəстүрлі жаңалық тарату жолдарының эволюциясы мультимедиалық журналистиканың қалыптасуына ықпал етті. Мультимедиалық журналистика дегеніміз не жəне оның дамуының басты трендтері қандай? Цифрлы журналистика - ғаламтордың дамып, өркендеуінің нəтижесінде пайда болған медиасфераның жас жанры. Заманауи журналистикаға жылдамдық, инфоцентрлік жəне интерактивтілік тəн. Журналистиканың жаңа медиаконтексті қоғам өмірінде жаңа медиакеңістіктің негізін қалады. Тарихқа көз жүгіртетін болсақ, бірнеше он жылдық бұрын тілшілер өз бағдарламаларын теледидар арқылы көрсету үшін телемұнараға арнайы жазылған кассетаны жеткізіп үлгеруі қажет еді, ал баспа ісімен айналысатын журналистер мақаласын жариялау үшін жəне газет беттерін құрастыру үшін көп тер төгетін. Цифрлы журналистика аталған мəселелерді шешіп, оқиғаны дəлме- дəл уақытта жариялап, халыққа сенімді хабар жеткізуге мүмкіндік берді, сондықтан журналистика Арнольд Мэтью атап өткендей, жол- жөнекей жазылатын əдебиетке айналды. Сонымен қатар, ұялы телефондар мен планшеттерге арналған арнайы қосымшалар жаңалықтың жылдам, мобильді түрде таралуының кепілі болып табылады. Ғаламтор - қолданушылардың ақпарат жəне пікір алмасуына арналған жүйе, сол себепті мультимедиалық журналистикада да оқырмандарға өз ойларын еркін жеткізуге жағдай жасаған. Жаңалықтар сайтындағы арнайы функциялардың көмегімен оқырман белгілі бір оқиғаға қатысты өзінің сын пікірін (коментарий) білдіре алады. Сондай- ақ интернет журналисткасы арқылы мамандар түрлі əлеуметтік сауалнамалар мен зерттеу жұмыстарын кең аудиторияны қамту арқылы іске асыру мүмкіндігіне ие. Еуропадағы халық билігінің жоғары болуы дамыған елдердеге электронды журналистиканың қоғамдық санада жене социумда өз орнын тауып, билік өкілдерімен берік байланыс орната білуінде деп білемін, сондықтан төртінші билік өкілдерінің ғаламтор желісінің арқасында халықты жан- жақты шынайы ақпаратпен қамтамасыз етудің қайнар көзіне айналды.  Меніңше, қазіргі жаhандану кезеңінде журналистер түрлі комьпютерлік қосымшалар мен бағдарламаларды меңгеруі тиіс. Заман ағымы мен қоғам талабы өзгерсе де, басты мақсаты мен принциптері - объективті əрі шынайы ақпарат жеткізіп, дүние жүзі тарихын жазуға үлес қосатын журналистика саласы əрдайып, жаңарып өркендеп отырады. Сондықтан, мультимедиалық журналистка - ақпараттық технологиялар дəуірінің басты символы, темір гаджеттер əлеміндегі өнертабыстардың үздігі.***Жоласбек Бағила Зиянатқызы,******Оңтүстік Қазақстан облысы, Шардара қаласы,******Абылай Әлімбетов атындағы******жалпы орта мектебінің 11-сынып оқушысы ,******«Мультимедиалық журналистика» номинациясы*****Мультимедиалық журналистика**     Заман дамығын сайын ақпараттық технологиялар да қарқынды түрде ілгері жылжуда. Ақпараттарды экранда бейнелеудің түрлі формаларын қолдану «мультимедиа» идеясын туғызды. Мультимедиалық технологиялар тоқсаныншы жылдарда дамып, мінсіздікке жетті десек те болады. Осыған сәйкес, қоғамда электронды газеттер мен кітаптар, график түріндегі дизайн, бейнеконференция сынды қолжетімді технологиялардың саны арта түсті.    Өткен ғасырлардағыдай кәсібімен тек қана қағаз бен қалам арқылы айналысатын немесе қағазға қарап жаңалық оқып отыратын журналистердің дәуірі келмеске кеткен. Сәйкесінше, журналистерге артылған міндеттердің көлемі ұлғаюда. Журналист шынайы оқиғаларды, фактілер мен құбылыстарды сипаттап түсіндіреді. Сондықтан да, білікті журналистер көбі біле бермейтін оқиғалар, фактілер, құбылыстар туралы жазып, мақаланы не жаңалықтарды қызықтырақ ете түседі. Ол әрине, заманауи технологиялардың көмегімен жүзеге асады. Журналистер қауымы қарапайым адамдарға қарағанда көбірек дүние білетіні белгілі. Біліп қана қоймай, деректерді тез арада іздеп тауып, оларды бір- бірімен байланыстыру – журналистің басты міндеті. Осы кезде журналистерге көмекке келетін – тағы да мультимедиялық құралдар. Журналистикадағы мультимедиалық формат эксклюзив ақпараттарды іздеп табу мен оларды жеткізуге келгенде зор септігін тигізеді. Ахмет Байтұрсынов атамыз айтпақшы: «Әуелі, газет – халықтың көзі, құлағы һәм тілі»,- болса, газетте жарияланатын хабардың иесі – журналист. Ал қазіргі кездегі журналистердің кәсіби қажеттілігі – мультимедиалық құралдар.   Қазіргі заманда журналистерді ғана емес, басқа кәсіп иелерін де әлеуметтік желілерде жұмыс жасау машығын меңгермеген күйінде елестете алмаймыз. Әлеуметтік желілер мен мессенджерлер соңғы жылдардың ішінде бүкіл әлемдік интернет БАҚ- ты басып озды. Көзді ашып- жұмғанша алыстан хабар алғызатын қолжетімді интернет пен «ақылды» смартфондар теледидар мен газет, кітаптан қарағанда басымдыққа ие. Десек те, Қазақстандық медиа жұмыс күллі әлем халықтарынан қалыс қалып отыр. Бұл елімізде медиалық форма мүлдем дамымай тұр деген сөз емес, керісінше, күн өткен сайын жаңа технологияларды меңгеру үстіндеміз. Ендігі кезек, жас журналистер заман ағымынан қалыс қалмай, мультимедиялық журналистиканың қыр- сырын біліп алуы қажет. Оның үстіне, қазір адамдар жаңалықтарды сайттан қарағанда, әлеуметтік желілерде көптеп оқиды. Соған байланысты мультимедиалық құралдарды әлеуметтік желілерде пайдалану – журналистер үшін басты қажеттіліктің бірі. Ол үшін адамдардың қай әлеуметтік желіні көп пайдаланатынын білу керек және кәсіби біліктілік пен мультимедиалық құралдарды дұрыс пайдалана білу қажет. Дәлелденген ақпаратқа сүйенсек, вконтакте желісі Қазақстандағы you tube пен google іздеу жүйесіен кейінгі кіру көрсеткіші бойынша үшінші орында тұр екен. Бұл желіде қазақстандық медиа жұмыс істеуге үрке қарайды. Бәлкім, аталған желі жасөспірімдерге арналған деген түсініктен болар. Ал онда ең аз дегенде жиырма бес жастан отыз бес жасқа дейінгі  төрт жүз мың қазақстандық отыр. БАҚ үшін ең керек аудитория деуге болады. Әлеуметтік желіде мультимедиалық хабарлардың көп тарайтынының тағы бір себебі, әлеуметтік желілер мультимедиа құралдарын пайдалануға ыңғайлы. Журналист мәтін, видео, аудио, фото немесе басқа да құралдарды пайдалану үшін өзіне тиімді әлеуметтік желіні таңдап алып, мақаласын жарияласа, анағұрлым пайдалы болатыны және мақала қызықты болса, тез таралып кететіні сөзсіз. Сонымен қатар, мұндай жұмыстарды тек қана қазақстандықтар емес, өзге елдердегі оқырмандар да оқып, таныса алады.       Мультимедиалық журналистиканың дәстүрлі журналистикаға қарағандағы айырмашылықтары, біз біле бермейтін қызықтары көп. Мысалы, мультимедиалық құралдар арқылы таратылған ақпарат әдеттегіден қарағанда есте жақсы сақталады екен. Себебі, адам ақпараттың тоқсан пайызын көру қабілеті арқылы алады. Ал мультимедиалық журналистика саласында видео, фото, инфографика секілді көмекші құралдармен жұмыс жасайтынымыз белгілі. Сонымен қатар, көрермен не оқырман мультимедиа тұрғысынан хабар ала отырып, ақпаратты ұғыныңқы түрде түсінеді. Мәселен, инфографика күрделі ақпаратты мәтіндік сипатқа қарағанда жақсырақ әрі жылдамырақ жеткізеді. Мультимедиа форматы ақпаратты қызықты етіп жеткізуге көптеген құралдар арқылы үлкен септігін тигізе алады.    Тарихтың шаңында көміліп қалмау үшін, санамыздың ісімізден озып жүруін қадағалап, сандық технологияларды меңгеріп, цифрлы Қазақстанның негізін қалауымыз керек. Мультимедиалық журналистика елімізде бастау алды, оны қаншалықты дамытып, түрлендіре алатынымыз өз қолымызда! Кешегі Ахмет Байтұрсынов, Міржақып Дулатов секілді аталарымыз негізін қалаған қазақ журналистикасындағы сара жолды ұмытпаймыз, жаңа заманның жаңа технологияларын қолдана отырып, олардың өнерін ұлықтаймыз, қазақ журналистикасын биік шыңға көтереміз! Бұл міндеттер біздің, журналистика саласына қарай қанат қаққан жас қырандардың еншісінде! |  |

***Ермұханбетова Аружан,***

***Алматы қаласы, №124 мектептің***

***11- «ә» сынып оқушысы***

 ***Журналист болгың келе ме?***

 Иә, менің журналист болғым келеді. Себебі, тілшілер мен тележүргізушілер бұрыннан бері мені ерекше шабытқа бөлейді. Олардың келбеті де, сөйлеу өнері де мені қатты қызықтырады. Менің өзімнің айрықша ұнататын тележурналистерім бар. Мен шын мәнінде соларға еліктеймін:

 **Гүлназ Әлімгерей**. Гүлназ маған тек тележүргізуші ретінде ғана емес, нағыз сәнқой ретінде де ұнайды. Ол – «Мисс Казахстан» жүлдегері атанған ақылына көркі сай, елінің мақтанышына айналған ару. Ұзақ жылдар бойы сауатты тілімен, жағымды үнімен халыққа жедеғабыл жаңалықтарды жеткізіп, ұлттық арна көрермендерінің көзайымына айналған танымал тележаңалықтар жүргізушісі. Өзінің идеясымен ашқан «Тележүргізушілер курсы» бар. Гүлназ сонымен қатар, аяулы жар және ұл мен қыздың анасы.

 **Екатерина Андреева.** 1991 жылы теледидарларға енді шыға бастаған ол көзге бірден түсті. Өзінің шашау шығармастан тақадай етіп, жинап қоятын шашымен, соған сәйкес жинақы киім үлгісімен және нақты, әрі анық сөйлейтін дикциясымен көрермендердің есінде қалды. Алайда, Екатерина күнделікті өмірде мүлдем басқаша. Өмірсүйгіш, күлегеш, жайсаң мінезді ашық, жарқын адам. Жұмыста, яғни, телеэкранда ол – ресми тұлға, ал экран сыртында – кәдімгі ару, жар, ана Екатерина.

 **Екатерина Краснова.** Аққұба,көзі аспан түсті, көгілдір аса сымбатты ару. Сән сахнасында – модель, ал телеэкранда тілші. Краснованы өз көздеріңізбен көрмегенмен, көгілдір экран арқылы көптеген сән көрсетілімдерінде оны талай рет көрген боларсыздар. Ал қазіргі уақытта, ол – «НТВ» телеарнасының тілшісі. Ол мені өзінің сиқырлы қимыл–қозғалысымен және ешкімге ұқсамайтын ерекше сөз саптауымен баурап алды.

 **Тина Канделаки.** Ресейдің интелектуалдық бағдармаларының тележүргізушісі, әрі «тез сөйлегіш тіележурналист» ретінде танылған телетұлға. Кішкентай кезімде мен де көп әрі тез сөйлейтін қыз болғанмын. Өзімді сол кездері Тина Канделакиге теңейтінмін. Оның сөйлеу өнерін, келбетін көре отырып, «сондай болсам екен» деп арманға беріліп отыратынмын. Тина Канделакидің білімділігі мен сөйлеу шеберлігіне соншалықты сүйсінетінмін. «Болмасаң да ұқсап бақ!» деген ұлы Абайдың ұлағаты көкейімнен кетпейді.

 **Менің ең бастысы мақсатым** – ұлттық тележурналистиканын өркендеп дамуына өз үлесімді қосу. Тек шыншыл, өткір хабарларды айтып, халықты ұлттық арнаны көруге шақырғым келеді. Ұлттық телеарна өз алдына бір төбе, басқа телеарналар өз алдына бір төбе. Өйткені, ол біздің елдің тарихи арнасы. Келешекте біздің ұлттық арнаның әлемдік деңгейге көтерілгенін қалаймын. Себебі, біз өз отандық тілшілерімізді қолдауымыз керек және әлемге таныта білуіміз керек.

***Құрманғалиева Ақжүніс Медетқызы***

***Абай атындағы жалпы орта білім беретін мектебі,***

***Сарыкөл ауылы, Жаңақала ауданы***

***Батыс Қазақстан облысы***

***Таңдалған номинация: «Көсемсөз құдыреті»***

 **«Сөз қадірі – өз қадірің»**

 Сөз сөйлеушінің ойын, сезімін білдіріп қана қоймайды, оның мінездемесі болып табылады. Сондықтан адамның тәрбиелік деңгейі көбіне сөзінің сипатынан байқалады.

 Қазақ халқында: "Өнер ˗ алды қызыл тіл", "Tіл тас жарады, тас жармаса бас жарады", "Сөз жүйесін тапса, мал иесін табады",- деген мақалдар бар. Бұл ˗ халқымыздың тіл құдіретін танып әрі өте ардақтағанын көрсетеді. Халық қашанда сөздің адамдар арасындағы атқаратын қызметіне, сөйлеудің парқына және қай жерде қалай сөйлеуге айрықша мән берген. "Таяқ еттен өтеді, сөз сүйектен өтеді", "Жанды жаралайын да сөз, емдейтін де сөз", "Жақсы сөз – жан азығы", "Жақсы сөз – жарым ырыс", "Оқ жарасы бітер, сөз жарасы бітпес", "Тау мен тасты жел бұзар, адамзатты сөз бұзар", деген сияқты мақалдар сөздің бұзушы және түзеуші зор күш екенін, сөйлей білудің орасан зор маңызын танытады.

 Шынында да, адамның адам болып тұлғаланып, кемелденуінде сөздің атқарған рөлі баға жеткісіз. "Жылқы кісінескенше, адам сөйлескенше", - дегендей, адамдар бір˗ бірімен сөз арқылы ұғысып, танысып, жақындасып, өзгені де сөзі арқылы танып, өзін де сөз арқылы танытады. Сөз – адам үшін тәрбие құралы, білім – білік, мәдениет, өнер бастауы, ақыл˗ ой жәдігері, әсемдік қазынасы. Сондықтан да сөзді шашпа – төк тегін дүние көріп, оңды˗ солды талғаусыз айта берсең, жұғымы, қадірі болмайды. Білімпаздар айтқандай: "Сөз қадірі ˗ адамның өз қадірі, сөзі құпсыздың өзі құпсыз".

 Қалай да сөздің адамға жағымды немесе жағымсыз әсері орасан зор екені даусыз. Біздің халқымыздың: "Жылы-жылы сөйлесең, жылан іннен шығады",- деген тамаша мақалы жылы да жағымды сөйлеудің қаншалық керемет күшке ие екендігін аңғартады.

 Адамның қоғамда өз орнын табуында,көпшілік құрметі мен сеніміне ие болуында, кемел ғұмыр кешуінде орнымен, дәмді, дәйекті сөйлей білуі, тауып айтатын тапқырлығы үлкен рөл атқарады. Өйткені ақылы кемел, кісілігі зор, білімі мол адам ғана солай сөйлей алады. Ондай дәмді, қисынды, қысқа қайыратын қызықты, айшықты да әділ сөзді халық ұйып тыңдап: "тура сөз", "құдайы сөз", ˗ деп уәжіне тоқтаған.

 Орынды сөйлеу, қисынды сөйлеу ˗ ол да бір дара бақыт. Сондықтан әр елден шыққан арғы˗ бергі заман даналарының, ақылгөйлерінің сөздің, сөйлеудің маңызын аса жоғары бағалап, ой толғамағаны жоқ десе де болады. Ұлы ақын Абай атамыз сөз құдіретін:

Өткірдің жүзі,

Кестенің бізі,

Өрнегін сендей сала алмас,˗ деп, тамсана бағалаған. Сөз құдіретін түрік халқы: "Оң сөз өзен тоқтатар ", ˗ деген мақалмен түйіндеген.

 Дегенмен, адамның мейірін қандырып, мерейін өсіретін ˗ құр жағын жанып, тілін безеп сөйлей беру емес. ХІ ғасырда өмір сүрген тәжік шайыры Кайкавус: "Ұқыптылық атаулының ішіндегі ең жақсысы ˗ ұқыпты сөйлеу" , - дейді. Бұл жерде әңгіме сөздің тұжырымды, айқын, бейнелі болуы жайында екені түсінікті. Сөйлеудің тағы бір аса маңызды қасиетін аша отырып, өзбектің ұлы ойшыл ақыны Ә.Науаи: "Ас тұзбен дәмді, су мұзбен дәмді. Ал адам салиқалы, сапалы сөзімен мәнді", - деп көрсетеді.

 Сыпайы, келісті сөз сөйлеушінің абыройын арттырады, жақтастарын көбейтеді, көптің ықыласына бөлейді. Сондықтан тіл қуатына барлық ғұлама тәлімгер, ұстаздар үлкен мән берген. Бұл жөнінде Құранда да айтылған: "Менің пенделеріме де айт: жақсы сөздер сөйлейтін болсын", - деп.

 Әрине, сөйлей білу – үлкен өнер. Ол арымай – талмай, шешендік сырын зерттеуді, жаттығуды, мол білімді, ой өрісі мен қиял кеңістігін қажет етеді. Әсем сөйлеуге көп тыңдап, көп оқып, халықтың ауыз әдебиетін, әсіресе, айтқыштық пен терең ойдың інжу ˗маржандары - мақал, мәтелдерді жетік біліп, сырына үңілу, кітапты көп оқу арқылы жаттығып төселеді. Халықтағы: "Ақылды адам сөзді нақылсыз айтпайды. Бір айтпаса нақылды - ақылсыз айтпайды", - деген тұжырым содан шыққан. "Жүздің көркі- сақал, сөздің көркі - мақал", ˗ деген де соған мегзейді.

 Әйтеуір сөйлей алады екем деп, абайлап сөйлеу - ақылдылық, инабаттылық белгісі. Өзің опық жеп, өкініп жүрмеу үшін, өзгенің жанына жазықсыздан жара түсірмеу үшін,байқап, бағамдап сөйлеудің мәні ерекше зор. Қазақтардың:"Айтылған сөз ˗ атылған оқ", орыстардың:"Сөз шымшық құс емес, ұшса, қайтып қонатын" деген мақалдары мен ежелгі скиф елінің шешені Анахарсистің: "Tіліңді, тәбетіңді, тыйып ұста",˗ дегендерінің түп төркіні бір жерден шығып жатуы тілге абай болудың жүрдім˗ бардым қарайтын мәселе емес екенін көрсетеді. Әйгілі ақын Р.Ғамзатовтың: "Сөйлеуге үйрену үшін, адамға екі жыл керек, ал тіліне ие болуға алпыс жыл керек",˗ деген әзілінде үлкен өмір шындығы терең мән бар. Атақты академик ғалым И.П.Павлов адамдардың денсаулығын сақтауда, әсіресе, жүрек˗ қантамырларының сырқатына шалдықпауда айналадағы адамдар сөзінің әсері зор екенін анықтаған. Сондықтан айналасындағы адамдарға "ей", "сен" деп, дөрекі тіл қатпай, "сіз" деп, сыпайы сөйлеудің мәденеттілік, ізеттілік қана емес, қарым˗ қатынасқа жұмсақтық, жайдарлық дарытатын күш екенін ұғындырып отырған жөн. Жылы шырай тек сәлемдескенде ғана емес, адамдарға тіл қатқанда, сөйлескенде де керек нәрсе. Сөйлеуге "ғафу етіңіз", "құлағым сізде", "ләббай" деген сияқты сөздерді орнымен кірістіріп отыру жағдайды жайландырып отыратыны есте болуға тиіс. Ондай жұмсақ, жайдары жүзділік - сәлем беру, тіл қату, сөйлесуде қандай қажет болса, тыңдау үшін де сондай қажет сипат. Халқымызда жоғары бағалап "иман жүзді" дейтіні де содан шығады.

 Осы арада өзін туған елінің перзентімін деп санайтын әрбір азаматтың ана тіліне қатысты, сол тілде сөйлеуі туралы аса маңызды әрі көкейтесті мәселе келіп шығады. Кеңіс өкіметі тұсындағы имперлық қыңыр саясат мұны жеке адамның, оның туған халқының қадір˗қасиетіне аяқ асты ететін, болашағына кеселді мәселеге айналдырды. Бұрынғы КСРО да коммунизмге басты бір тілді, атап айтқанда, орыс тілін жете меңгеру арқылы жетуге болатындығы жөніндегі "теориядан" бастау алған саясатпен дәйекті іс˗ қимыл басқа тілдердің қолданыс аясын отбасы, ошақ қасына дейін тарылтып, ең сұмдығы, болашағы жоқ нәрсе ретінде беделін түсірді. Бүгінде жұрт аузына көп ілігетін Расул Ғамзатовтың: "Tуған тілім болса ертең құрымақ, өлуге де мен дайынмын бүгін˗ақ",˗ деген қанатты сөзі сол кезде айтылған˗ ды. Өйткені түркі елдеріне түгел ардақты ағартушы һәм ғұлама ғалым Ахмет Байтұрсыновтың: " Сөзі жоғалған жұрттың өзі жоғалады",˗ деген сөзінің кебі келген болатын. Яғни шетқақпай болған тілімізге ілесе, халқымыздың ұлттық рух, дәстүр˗ салтының да өңі қашып, өзегі талып бара жатты. Ең жаманы еліміздің ертеңі˗ төл ұрпағымыз орыс тілінде сөйлеп, ана тілін жатырқауды менсінбеуді шығарды. Олар біздің ұлы жырауларымыз бен айыр көмей шешендеріміз, асқан ақын˗ эстет халқымыз жұлындай жұтындырып жетілдірген әлемдегі ең бай да оралымды, сұлу да сиқырлы, әуезді де салтанатты тіліміздің қасиетін сезіну бақытынан құр қалды. Соның салдарынан ана тілін менсінбейтін мәнгүрттік кеселге шалдықты. Сөйтіп, "Ана тілін құрметтемеу ˗ ештеңені сыйламау деген сөз" (Ғ.Мүсірепов), "Анамыздың ақ сүтімен бойымызға дарыған тілімізді ұмыту ˗ бүкіл ата˗бабаларымызды, тархымызды ұмыту" екенін түсінбейтін адамдар көбейіп кетті.

 Еліміздің егемендік алуына байланысты бүгінгі таңда бұл мәселенің жолы кесілді. Әйтседе, ана тіліміздің қоғамдық өмірдің барлық саласында өз мәртебесіне сай орнын алу барысы күрделі жағдайда жүріп жатыр.

 Ана тілінде сөйлеу, оған деген көзқарас ең зор адамшылдық, мәденеттілік, тәрбелілік, әдептілік өлшемі болып табылады. Оның мәні: әр азаматтың ана тілін Отанындай, туған халқындай, ата˗бабасындай сүйіп, ардақтап, ол тілде сөйлеуді тәңірінің ұлы сыйындай көруінде. Сондықтан барша ұлтжанды азаматтарымыздың күллі күш˗ жігері төл ұрпақты жөргегінен ана тілінің уызына жарытып өсіруге, кешегі күннің кесірлерінен өз тілдерін үйрене алмай қалған ұрпақтың ана тілін көз түрткі көрмей, тезірек меңгеруіне жұмылдырылуға тиіс.

***Мороз Алина, 10 сынып оқушысы.
Ақмола облысы, Зеренді ауданы, Садовый орта мектебі.
Номинация: "Көсемсөз құдіреті"***

**Адам** - **өз тағдырының жазушысы**

 Өмір — теңіз, тағдыр — кеме, ал кемең суға батпас үшін өзің капитан болуың керек.

 Қалай болса да, әр адамның бір ғана өмірі, мүмкіндігі бар. Сол себептен уақытты босқа өткізбей, өзін-өзі жақсартуға барлық жағдай жасау керек. Көптеген адамдар еш нәрсе істемей, жағдайын өзгертуге мүмкіндік жоқ деп ойлап, өз тағдырын кінәләп отыр. «Тағдырым емес» деген пікірге сүйене отырып, өз мақсатына жетпеген қанша адамдарды білесіз? Мысалға алатын болсақ: кейбіреуі ақша жоқтығынан, басқалары осы салада туыстарым жоқ деген ойларға келеді. Бірақ, адам өзіне керек нәрселер туралы және өмір жолын таңдауды өзі шешеді. Өмір бояу кітапшасы сияқты, дәл белгіленген шекарасы бар. Ол тағдыр болып саналады, алайда қандай бояу алу, қай нәрседен бастау екендігі сенің қолыңда ғана. Ал енді айтыңыздаршы, неге адамдар бірінші сәтсіздіктен- ақ кейін тағдырын кінәлайді? Әлде уақытты керексіз өткізіп, қағазын бояусыз қалдырады?
Жоқ, бұған тағдыр кінәлі емес! Қандай болса да қиндықтарға қарамай, өз қабілетіңді дамытуға тырысу керек. Егер сен бояудың дұрыс түсін алсаң, соңында сен қалаған суретіңе қол жеткізесің.
Менің ойымша, біріншіден: өзіңмен бірге теңдік болу керек, өйткені тағдырың жақсы болуы үшін, басында өзіңнің арман- мақсаттарыңды тыңдауың керек. Адамдардың көп бөлігі қоғам жолымен барады. Көптеген адамдар талғамдары мен қалауларына өзін мәжбүрлейді. Әр адамның бірінші қиын қадамы- мамандық таңдау жолы. Алдыңда көп жол болса, қай жолды таңдау кереу? Бақытты болу үшін, күнде сүйікті жұмыс істеп, көңіліңді көтеретін, өзіңе ұнайтын іс таңдау керек. Ал кейбір адамдар ата-аналарын, жақын адамдарын тыңдап, мүлдем басқа жолды таңдайды. Әрине ол шешімі дұрыс болуы мүмкін, олар сенің қызығулышығыңмен шешуі мүмкін, бірақ көбінесе өз жұмысы ұнамайтын адамдардың пайызы көбеюде. Бірнеше жыл өткенде адамдар өзімен, қоғаммен де түсініспеушілікте болады. Миллионнан астам адамдар керексіз мақсаттар қояды, себебі олар өзіне ұнамайтын нәрсемен байланысты болады. Уақытты босқа өткізіп, бақытсыз болып, шабыт пен қанағат болмайтын іспен жүріп, тағдырын кінәләп отырады. Тағы да бір мысалды қарастырсақ. Қаншама адамдар өз арманына күмәнданып, мүмкіндігінен бас тартты. Ал өз өмірін сүйікті іспен байланыстырған, өте бақытты адамдарға қараңызшы. Олар өмірін жақсы көріп, өз жасаған тағдырына алғысын білдіреді. Күн сайын адамдардың махаббатын сезініп, қалаған жұмысы шабыт беріп, көңілді жүреді. Олар табысты, мейірімді, өз мақсатына жеткен адамдар. Саған неге сондай болмасқа? Өмірің сенің қолыңда. Ойлаған тағдырынды өз тілегіне қарай жасап жүзеге асыру мүмкіндігің бар. Әрине тағдыр бар, бірақ оны болашаққа өз көзқарасына істеуге болады. Және де тағдырың әрқашан да жаңа мүмкіндіктер беріп, олар сенің қасында жүреді. Ең бастысы оларды табу және сақтау. Сол себептен тәуекелге барып, қиындықтарға төзімді болуың керек.
Мамандықтан басқа өмірдің басқа факторларын алуға болады. Ең бастысы - адамның мүмкіндіктері шексіз. Егер адам бойында құлшыныс пен мақсат болса, адам өз дегеніне жетеді. Әр адам өз тағдырының жазушысы.

***Уән Назархан,***

***Алматы қаласы,***

***Абай атындағы РММИ 11 сынып оқушысы***

**Болашаққа бағдар: қоғамдық сананың рухани жаңғыруы**

Биыл дербес мемлекет болып қалыптасқанымызға 27 жыл болмақ. Осынша аз уақытта дамыған 50 елдің қатарына кіріп, әлемде ойып тұрып орнымызды алдық. Одан әрі жетіліп, мүйізі қарағайдай 30 мемлекеттің қатарына кіру үшін елбасымыз Н.Назарбаев өзінің келесі бағдарламасын, «Рухани жаңғыру» идеясын ұсынды. «Осыған дейін экономикамызды дамыттық. Ендігі кезек санамызды дамыту»,- деген президентіміз. Жаңарулар мен жаңғырулар ғасыры атанған ХХІ ғасырда жұтылып кетпес үшін бізге рухани берік ұрпақ қалыптастыру керек. Бұған дейін өзімізді жетілдіреміз деп басқа ұлттардың қалыбы мен өркениетін өзімізге таңып, уақытша адасып та қалдық. Бірақ қазір жағдай басқа. Біздің өзгеге емес, өзгелер бізге қарап үлгі аларлықтай жағдайға жеттік. «Санамыз іс-әрекетімізден алда болуы керек». Елбасы Нұрсұлтан Әбішұлы осы мақсаттарға жету жолында орындалатын бірнеше міндеттерді атап өтті.

Жұртымыз салт- дәстүр мен жоралғыларға бай. Алайда соның ішінен біз өзімізге қажеттісін іріктеп алуымыз керек. Яғни бұл жолда прагматизмді жанымызға серік еткен жөн. Артық шығын мен ысырапшылдық кез- келген елді аяқтан шалатын қасиеттер. Ал ХХІ ғасырда кез- келген қателік қатерлі. Тарихымыздағы таптаурын қағидаларды өзгертіп, толыққанды жаңаруға аяқ басамыз. Қанымызда ана сүтімен тараған қазақтық бүлкүлдеп жатыр. Қазақтық деп отырғаным көк бөрінің ұрпағы саналған ұлтымыздың асыл қасиеттері. «Қанмен дарығанды қасиеттемесең, қадірің болмайды»,- деген Дінмұхамед Қонаев.

Прагматизм – тек ысырапшылдыққа жол бермеу емес, ұлтымыз бен өзіміздің рухани және материалдық байлығын білу, оны үнемді пайдаланып, соған қарай болашағын жоспарлай алу деген сөз. Алайда қазірде ту етіп отырған прагматизм алдағы он жылдықтың ұраны болуға жарайды.

Келесі мәселе – ұлттық код. Қазақты қазақ етіп отырған қанның тазалығы. Біздің келесі міндет – тектілігімізді сақтап, болашаққа деген сенімді нығайтатын қасиеттерімізді топтастыру. Тарихты білмей жолға шығу қарусыз шайқасқа барумен тең. Жаңғырулар жолында міндеттеріміздің түп тамыры ретінде ұлттық дәстүлерімізді алуымыз парыз секілді. «Егер жаңғыру елдің ұлттық- рухани тамырынан нәр алмаса, ол адасуға бастайды»,- деген Нұрсұлтан Әбішұлы. Яғни қазақылығымыз біздің түнектегі шамшырағымызға айналуы маңызды. Сонымен қатар, ұлттық тамырымыз біздің бойымызда ұлттық иммунитетті қалыптастырады деп есептеймін. Өз ұлтының тек жақсысын бойына сіңірген адам ғана ешқандай сырқатқа ұшырамай алға басады. Ұлттық иммунитет бізді тек бір жақты емес, бар жағынан да сақтандыратын қорған секілді. Ұлттық дәстүрлеріміз бен иммунитет біздің келешекке нық қадамдар жасауымыздың кепілі.

Қорыта келе, тасыған заманда аман қалу үшін өзімізді- өзіміз сақтандырып, жүйел түрде дамытып отырмасақ заман ағымында жұтылып кетумізі әбден мүмкін. «Рухани жаңғыру» - болашаққа қадамымызды нақтылайтын, бұқаралық сананы өзгертетін басты құрал, әлем мойындар табысты ел болуымыздың кепілі. «Өмір сүру үшін өзгере білу керек»,- деген елбасымыз. Бізге қойылатын талап – ұлттық сипатымызды жоғалтпай, алға сенімді адымдар жасайтын буын болып өсу. «Болашақ жастардың қолында». Сапалы да саналы ұрпақ еліміздің алға басудағы еліміздің үміті, дүбірлі додада озып шығатын дүлдүлі.

**Тоқтар Думан,**

**Алматы қаласы, Түркісіб ауданы**

**Сәкен Сейфуллин атындағы №74 жалпы білім**

**беретін мектептің 11-сынып оқушысы**

пән мұғалімі: Зәкариянова Сандуғаш Зарыққанқызы

Журналист болғың келе ме?

  Журналист - қоғамдық ақпараттық саланың қызметкері болып есептеледі. Ол жаңалықты халыққа таратушы болып табылады. Журналист - газет-журнал немесе радио мен теледидар жұмысын атқарып, шығармашылық қызмет жасайды. Ол редакция жұмысында бірінші - ұйымдастырушылық, екінші - әдеби өңдеу, үшінші - шығармашылықпен айналысады. Бұл үшін оған білім мен қабілет керек. Қандай оқиғаны болсын тапқырлықпен, сенімді түрде, көз жеткізіп жазатын болуы керек.

 Жұртқа өмір жайлы толғап айта білу де үлкен өнер. Ол үшін тіл, сөз байлығын қолдану қажет. Тағы бір айтарлық жайт, журналист қоғамдық қайраткер бола алса, тіпті жақсы. Ол заман, уақыт ағымын жақсы түсіну тиіс. Әсіресе, идеяға толы материалдар жазып, жұрттың назарын аудара білген жөн.

 Журналистің тағы бір қасиеті - оның саяси- әлеуметтік қызметіне, дүниеге деген көзқарасына, позициясына байланысты. Бұл - жан- жақты білімділік пен саяси- азаматтық тұрғыдан өсу, кемшіліктерге төзбеу, уақытпен санаспау керектігін білдіреді. Журналист өз ісіне адал берілген маман болуы тиіс. Соңдай- ақ, журналист көпшіл болуы, жұртпен тез ортақ тіл тапқыш болса, тіпті жақсы. Ол қашанда жинақы, қиын жағдайдың өзінде жұмыс істей алатын, аңғарымпаз және сезгіш болуы керек.

 Міне, менің таңдағаным осы қызығы мен қиыншығы қатар жүретін, бала кезден бөліске келмейтін арманым - "журналист" деген ұлы мамандық. Менің өмірлік мақсатым - xалықтың жан- айқайы мен мұң- мұқтажын мінбедегілерге жеткізіп, елдің сөзін сөйлеп, әділдікке апарар шешім қабылдап, соны шешу. Ал, осы сала, менің сол мұратыма жеткізер нағыз төте жол деп білем.

 Қазақ журналистикасы - бұқаралық ақпарат құралдары арқылы елдегі және әлемдегі жаңалықтар мен оқиғалар, саяси, әлеуметтік, экономикалық, мәдени, руxани құбылыстар жөнінде xалыққа xабар тарататын шығармашылық қызмет ұжымы. Қазақ журналистикасында аузымен құс тістеген, журналистиканың майын ішкен кәсіби журналистер аз емес. Деседе, біздегі бір қиын жағдай - ол тіл білмеуден шығады. Қарапайым мысал, ағылшын тілін білмейтін журналист, АҚШ- тың жаңалығын Ресейден көшіріп әлек, ал Ресей ол жаңалықты өзінің ықпалына қарай аударуы, ығына жықтырып алуы қалыпты құбылыс. Тиісінше біздің журналистке тиетін ақпарат айдың аманында жалған болып шығады. Бұл кіші қасірет, егер ұлғаятын болса, ұлтаралық қақтығысқа немесе басқа да оқыс жағдайларға алып келуі әбден мүмкін. Бұл көп тіл білмейтін журналисттің бір былығы ғана...

 Екінші мәселе, біздегі "ырың- жырың" журналистердің белең алуы. Олар кімдер? Сасық атақ пен арам олжаға, болмас рейтингке қызығар кей пенделер. Беті ғана жылтырап тұрған бағдарламаларымен xалықты біржолата мәңгүрттендіру саясатына зор үлес қосқысы келгендер. Бұдан негізі xалықтың да руxани төмен екенін де аңғаруға болады. Себебі, бізде қазақтағы шын жұлдыздармен де (ақын, жазушылар) сұxбат болады, бірақ, болмашы жұлдыздармен болған сұxбатты ғаламтор желісіне салса, қаралымы алып тұлғалардан едәуір озып тұруы айқын дәлел. Ал бағанағы шикі журналисттер өздерінің не былық істеп жүргенін айдан анық біледі. Бірақ амал не, құлқының құлы болса...

 Үшінші кезекте, ауқымды тақырып әрі проблема. Журналистика нағыз мамандық және ғылым болып табылады. Бірақ бір іш ашитын жері, журналистика ғылымының кандидаты докторы, профессоры деген сияқты атақтың жоқтығында. Әйтпесе, осы атаққа лайық, қазақ журналистикасының тамырына үңіле білген, ерен еңбек сіңірген тұлғаларымыз қаншама?! Бір ғана көзі тірі Нұртөре Жүсіп ағамыз жеткілікті болар. Болашақта осы кейбір ішкі қыжылдарды реттестіруге белсене кіріскім келеді.

   Тақырыпты қорытындыласақ, әрине журналист болу арманымның бірі шығар, бірақ арманымның негізгісі - қазақ үшін тер төгу, еңбек ету. Ал маған қызығы, қазақтың маңдайындағы әлі тірі, саясаттағы, әдебиеттегі жұлдыздармен, тариxи тұлғалармен тілдесіп, соны xалыққа жеткізіп, ұлттың тәрбиесіне титтей үлес қосу еді. Қазақ журналистикасына төңкеріс алып келуге дайынмын. Мен қазақ журналистикасының мәңгілік өмір сүретініне сенімдімін, және сол үшін қызмет етуге әзірмін. Қазақ журналистикасына қызмет етуім - қазақ ұлтына қызмет етуім!

**Затыбекова Ақнұр Мұратқызы**

**Алматы қаласы, Түркісіб ауданы**

**Сәкен Сейфуллин атындағы №74 жалпы білім**

**беретін мектептің 11-сынып оқушысы**

пән мұғалімі: Зәкариянова Сандуғаш Зарыққанқызы

**Қабылданған дұрыс шешімдерім - менің өмірлік ұстанымым**

 Менің өмірлік ұстанымым – шындық. Шындық тілі әрдайым қарапайым. Ақиқаттың кемесі сынбас дегендей, шындық ащы болса да, адалдыққа бастайды. Шындық – кейде жақсы, кейде жаман…

 Балалық шағымнан- ақ нағашы әжемнің аңыз- әңгімелерін, ақыл-кеңестерін, ертегілерін сүйсініп тыңдайтынмын. Есімде жақсы қалған бір әңгімесі бар еді. Ертеде бір шаһарға піл әкеліпті. Халықтың бәрі соны көруге ынтазар болып, қаптап алаңға жиналады. Сөйтсе, пілді көрем деушілерден ақы талап етіп, пілді қап- қараңғы қораға жасырып қойса керек. Бірен-саранында болмаса, көпшілігінде қаражат жоқ. Тым болмаса қораға кіріп, пілді өз көзімен көріп шыққандардан сұрап білмекші болады. Ең бірінші кіріп шыққан адам жан- жағына қоқилана қарап, пілдің дәл қасына барып, қолыммен ұстап көрдім, құдды бөренеден аумайды дейді. Екінші шыққан адам, пілді жалпақ тақтаға теңеп жібереді. Үшіншісі, алғашқы екеудікі де жалған, аумаған құбыр сияқты екен дейді. Қызығы, үшеуі де қараңғыда түртінектеп, қолдарымен бірі аяғын, бірі жотасын, ал үшіншісі тұмсығын сипалап көрген ғой. Мен мұнымен не айтқым келеді, әр адамның шындық туралы түсінігі әр түрлі болуы мүмкін. Алайда, ақиқат біреу.

 Сіздерге өтірік, маған шын, кеше ғана, өліп кетсең де, шындықты айт деген оймен жүріп- тұратынмын. Ешқашан, ешбір жағдайда өзімнің өмірлік ұстанымымды алыстатқан емеспін. Ал бүгін ше?! Бүгін, көп нәрсені ұққандай болдым. Шындық – кейде адамдарды жақындатады, кейде адамдарды алыстатады. Кеше ғана, досым, жақыным, құрбым деп танитын адамдарды, таныс емес адамдарға айналдырады. Жасым бар- жоғы он алтыда болса да, ондайдың талайын көріп те, естіп те жүрмін. Менің ұстанымымның жүгі ауыр. Дегенмен, жүгі ауыр екен деп, лақтырып кететін адамдардың қатарынан емеспін! Айтып- айтпай не керек, жақсы қарым- қатынасты сақтап қалу үшін кейде шындықты жасырып қалатын кездерім жетерлік. Жора-жолдарстарыммен, құрбыларыммен осы үшін керісіп қалатын сәттерімде аз емес. Не болса да, соңында әділдікпен қоса татулық жеңеді. Шынына келгенде, соңғы уақытта өз өзімшілдігімді жиі байқайтын болдым. Жоқ, басқаша түсініп қалмаңыз, мен тек қара басын ойлайтын адамды меңзеп тұрғаным жоқ. Қалай айтсам екен, өз шындығымның шындық емес екендігіне көзім жетіп тұрса да, сенгім келмейді. Мұны түсіндіріп отырудың қажеті шамалы, бұл өмірдегі ең үлкен ақымақтық. Сірә, сенім артқан дүниемнің күлге ұшуы, үмітімнің ақталмауы, мен үшін үлкен күйзеліс болар. Сол себепті, еш негізсіз күйіп- пісем. Әрине, ойлана келе, ақиқатты айтқан адамға барып, жымип күлемін. Ондай кезде, менен жақсы адам табылмас. Айта кететін бір жәйт, менің жымиып күлуім – кешірім сұрауым. Мүлдем кешірім сұрамаймын дегенім емес, өз ортамдағы “әдетім” дегенім дұрысырақ болар. Әйтпесе, кім көрінгенге кешірім сұрағандай жымиғаным біртүрлі болады емес пе?!

Жақсымен жолдас болсаң – жетерсің мұратқа,

Жаманмен жолдас болсаң - қаларсың ұятқа,-

деген ғой. Рас, жақсы достан айналып кетерсің. Дос табу оңай, ал оны сақтау одан қиын. Менің Аида деген жақын құрбым бар, екеуіміз екі жыл бойы бір партада отырып, достық қарым- қатынастамыз. Мен оған, ол маған көмек. Бірақ оның маған үйреткен қасиеттері, әлемдегі барлық қазынадан қымбат. Нағыз асыл қазына дерсің. Ол маған шындықтың үнемі жаксы бола бермейтінін үйретті. Мінсіздіктің кемшіліктерден тұратынын түсіндірді. Кейде, мың сөз айтқанша, бір сөз айтқанның өзі жақұт екендігін білдірді. Мен әлемдегі ең бақытты жанмын. Себебі, өмірлік ұстанымымды мәңгі бақи өзіммен бірге алып жүрмеймін, ол керек кезде мені өзі тауып алады…

 Соңғы сөзімді мына бір керемет сөздермен аяқтағым келеді: жаңбырдан кейін кемпірқосақ келеді, ал көз жасынан кейін – бақыт.

**Бейімбетова Аяжан**

**Алматы қаласы, Түркісіб ауданы**

**Сәкен Сейфуллин атындағы №74 жалпы білім**

**беретін мектептің 10-сынып оқушысы**

пән мұғалімі: Зәкариянова Сандуғаш Зарыққанқызы

**Болашаққа бағдар: қоғамдық сананың рухани жаңғыруы**

Қазіргі заманда қоғамның санасының жаңғыруы аса өзекті мәселелердің бірі. Адамзат тарихының қайтымсыз әрі маңызды процесі бұл даму. Біздің, яғни барша тіршіліктің негізгі мақсаты - даму, озық технологиялар мен сананың ашықтығы - бізді алдыға жетелейтін көпір. Елбасымыздың рухани жаңғыру бағдарламасы осыны мақсат етіп отыр. Қазақстан Республикасы өз тәуелсіздігін алғалы бері дамыған елдердің қатарына қосылуға ұмтылған. Ал мемлекетті дамыған ететін оның табиғаты, минералды ресурстары, геологиясы емес, елді дамытатын - халық. Мен әрдайым өз жақындарыма, адамдарға айтатыным “Адам әрқашанда даму керек. Ол өзінің тәнін, өнерін, ең бастысы, миын дамыту қажет”. Осы бағдарламаның астарында Қазақстан Республикасының азаматтарының миын, санасын дамыту жатыр. Бұрынғы замандай физикалық күшке арқа сүйейтін заман емес, қазіргі заман - ақыл заманы. Адам санасының ашықтығына көптеген факторлар әсер етеді. Негізгі фактордың бірі - ол өз елінің тарихын білу, дүние жүзі тарихын білсе, тіпті тамаша. Тарихты біз ежелгі қолжазбалардан, ескерткіштерден, мұралардан құраймыз. Нұрсұлтан Назарбаев тарих жәдігерлерін әлемнің түкпірінен іздеуде, кесенелерді жаңғыртуда. Ресей патшайымы айтқандай “қазақтар өздерінің кім екенін білсе, әлемді жаулап алады”. Бұл жай сөз емес, ол тарихымыздың әлі ашылмаған сырының барына дәлел, сонымен бірге осы сырларды ашуға бізге күш керек. Өз елінің тарихын білетін адам - ол өзінің кім екенін және ата- бабасының қателігінен сабақ алатын, жеңісінен нәр алатын тұлға. Екінші фактор, ол - кітап. Алматы қаласында жүз елу төрт кітапхана, тоғыз жүз жетпіс үш мың алпыс төрт кітапты тегін оқуға болатынын қала тұрғындарының көбісі білмейді. Өзіміздің жазушыларымыздың еңбегін әлем бағалағанда өзіміздің оқымауымыз ұят. Кітап - білім бұлағы, оған ешкімнің таласы жоқ. Ғылыми, психологиялық, классикалық әдебиет болсын ол санамызды байытпаса, уламайды. Елбасымыз жүз шетел кітабын қазақ тіліне аударуға және жас жазушыларға көмек көрсетуге тапсырма берді. Үшінші фактор - тіл. Тілдің жойылғаны халықтың жойылғаны. Тіл үлкен қазына, ол қазынаны арқалау қиын берері мол. Қазақ тілін латын әліпбиіне көшіру мәселесі алдыға койылып тұр. Латын әліпбиіне көшу бізге әлеммен бірге дамуға мүмкіндік береді. Басқа тілде сөйлейтін адамдарға қазақ тілін тез үйренуге жол ашып қоймай, жаңалықтармен жылдам бөлісуге жағдай жасайды. Ағылшын тілін жетік білу - бұл да біздің мақсатымыз, себебі ағылшын тілі - білім тілі. Егерде осы факторлар бойынша өзімізді дамытсақ және басқа да қырларымызбен танылсақ, еліміз дамиды. Бірге мәңгілік елге үлкен және сенімді қадаммен нық басайық.